‘অপারেশন সিঁদুর’-এর জের! ইসলামাবাদে বন্ধ হল সব স্কুল, কলেজ

ওয়েব ডেস্ক: পহেলগাম জঙ্গি হামলার জবাবে ভারতের ‘অপারেশন সিঁদুর’ (Operation Sindoor)। বুধবার মাঝরাতে পাক অধিকৃত কাশ্মীরের (PoK) একাধিক জঙ্গি ঘাঁটি গুঁড়িয়ে দিয়েছে ভারতীয় সেনা (Indian Army)। ভোররাতে ভারতীয় সেনার তরফে এই খবর নিশ্চিত করে জানানো হয় যে, মোট ৯টি জঙ্গি ঘাঁটিতে হামলা চালানো হয়েছে। আর এই অবস্থায় কার্যত দিশেহারা দশা পাকিস্তানের।

আর এই যুদ্ধ পরিস্থিতিতে বড় সিদ্ধান্ত নিল ইসলামাবাদ প্রশাসন। পাক রাজধানীর সমস্ত স্কুল এবং কলেজ বন্ধের (School And Colleges Closed) নির্দেশ দেওয়া হল সরকারের তরফে। বুধবার সকালেই ইসলামাবাদ প্রদেশের জেলাশাসকের তরফে একটি বিজ্ঞপ্তি জারি করে একথা জানানো হয়। এই বিবৃতিতে লেখা রয়েছে, ‘সাম্প্রতিক নিরাপত্তাজনিত সমস্যার কারণে ইসলামাবাদ প্রদেশের সমস্ত পাবলিক এবং প্রাইভেট সেক্টর স্কুল এবং কলেজ আজকের জন্য বন্ধ রাখা হচ্ছে।’ যদিও এর জন্য কোনও পরীক্ষা বাতিল হবেনা বলেই জানা গিয়েছে।

আরও পড়ুন: ‘অপারেশন সিঁদুর’-এ কতটা ক্ষয়ক্ষতি? খোলসা করল পাকিস্তান

প্রসঙ্গত, পাকিস্তানের বুকে চালানো ‘অপারেশন সিঁদুর’-এর সম্পর্কে প্রতিক্রিয়া জানাতে গিয়ে ভারতের কড়া নিন্দা করেছে চীন এবং তুরস্ক। বুধবার চীনের বিদেশমন্ত্রকের মুখপাত্র এক বিবৃতিতে বলেন, “আজ ভোরে ভারত যে সেনা অভিযান চালিয়েছে, তা দুঃখজনক। বর্তমান পরিস্থিতি নিয়ে উদ্বিগ্ন আমরা। ভারত এবং পাকিস্তান চিরকাল পরস্পরের প্রতিবেশী হিসেবেই বিরাজ করবে। তারা চীনেরও প্রতিবেশী। চীন সব রকমের সন্ত্রাসের বিরোধী। দু’পক্ষের কাছেই আবেদন, বৃহত্তর স্বার্থে, শান্তি ও স্থিতিশীলতার জন্য সংযত থাকুন, এমন কিছু করবেন না, যাতে পরিস্থিতি আরও জটিল হয়ে ওঠে।”